**Ecouri**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Icoana stelei ce-a murit

Încet pe cer se suie...

M. Eminescu

Trenul bate, bate-n șine,

Trenu-n noapte taie, taie

Și mă duce de la mine

Înspre ziua mea bălaie.

Trenu-n șine bate, bate

Și prin noapte, și prin vreme

De mă fură de la toate

Pentru visele supreme.

N-are-a face că eu încă

Nu le știu nici cum se-ncheagă,

De-s pe trăinicii de stâncă

Sau pe plajă că aleargă.

Ele-s undeva-nainte

Fericite mă așteaptă -

În vagon șezând cumine

Mă înalț încă pe-o treaptă.

Până când, prin geam, cu-ncetul,

Stele tremură sărmane

Și e, poate, drept poetul

Că sunt ele doar icoane.

Visul mi-l doresc pe raze

Compunându-mi-l în grabă

Doar încurcă ochii brazii

Ce rămân în bezna oarbă.

Numai văzul iar mă poartă

Îndârjit voind să urce...

Însă steaua dacă-i moartă

Visul meu unde s-a duce?

L-oi uita peste o clipă

Și s-or întâlni în cale

Astrul care-i în risipă,

Visul care-i numai jale.

Convorbirea va fi stinsă

Fără ca să se înceapă

Bolta doar va geme ninsă

Pe un freamăt lin de apă.

Cu-ncercarea de sugestii

Ce-ntrebări nu vor mai naște

Și-or șopti uscat verzi trestii,

Jilav vor țipa verzi broaște.

Pe când trenul tot învie

Încăpățânat o toacă

Care în monotonie

Melodia o încearcă.

Șinele bat la unire

Suspinând sub orice roată...

Eu mă tem de o iubire

Ce pe cer mi se arată.

Victor Bragagiu